Verda ermitkolibro

La **Verda ermitkolibro** (*Phaethornis guy*) estas malgranda specio de kolibroj en la familio Trokiledoj. Ĝi estas loĝanta reproduktulo el suda Centrameriko (Kostariko kaj Panamo) suden ĝis norda Sudameriko (nordorienta Venezuelo kaj Trinidado, kaj nordaj Andoj de orienta Peruo)

## Aspekto
Ĝi estas 13.5 cm longa kaj pezas 6.3 g. La masklo estas plejparte malhelverda kun bluverda pugo. Ĝi havas malhelan maskon tra la okulo, kun sablokoloraj strioj super kaj sub ĉi tio, kaj laŭ la centro de la gorĝo. La centraj plumoj de la pinteca vosto estas - inter grandaj ermitkolibroj - relative mallongaj kaj blankpintaj, kaj estas ŝanceligitaj videble ĉe la komunumaj masklarejoj. La ruĝeca beko estas longa kaj kurba. La ino estas fulgogriza (anstataŭ verda) sube, kun eĉ pli longa beko kaj multe pli longa vosto. La krio de ĉi tiu specio estas laŭta *zurk*, kaj la masklara "kanto" de la maskloj estas ripetata *sŭark*.

## Distribuo kaj habitato
La nomiga subspecio *Phaethornis guy guy* troviĝas en Venezuelo kaj Trinidado. La pli okcidenta *P. g. apicalis* de la Amerika Kordilero estas iomete pli malgranda kaj ambaŭ seksoj estas pli similaj.

Tiu ĉi ermitkolibro loĝas en arbara subkreskaĵaro, kutime proksime de akvo, kaj preferas montetajn areojn. Ĝi ŝajnas preferi primaran pluvarbaron kaj malsekan antaŭmontan arbaron, kaj kvankam ĝi toleras iom da habitata detruo (ekz. porviva terkultivado), ĝi provos eviti sekundaran arbaron kondiĉe ke pli bona habitato estas havebla. En la kolombia *Cordillera Oriental*, ĝi estis registrita je altitudoj de 650–1 750 m super marnivelo. La habitato tie kutime havas kanopean altecon de ĉirkaŭ 25 m kaj estas dominata de arboj kiel *Elaeagia* (Rubiacoj) aŭ palmoj; kutime estas abunda subkreskaĵaro kaj/aŭ epifitoj kaj hemiepifitoj (ekz. Kluziacoj).

## Kutimaro
### Manĝado
La manĝaĵo de ĉi tiu specio estas nektaro, prenita el vasta gamo da floroj, kaj kelkaj malgrandaj insektoj; ĝi preferas florojn 30–50 mm longajn kaj 2–7 mm larĝajn, kvankam ĝi foje vizitas florojn ĝis 75 mm longajn kaj 20 mm larĝajn aŭ eĉ nur 15 mm mallongajn.

### Reproduktado
Kiel menciite supre, maskloj kunvenas ĉe masklarejoj por amindumado. En la kolombia *Cordillera Oriental*, aktivaj masklarejoj estis observitaj inter septembro kaj novembro, sed nek en aŭgusto nek en decembro, indikante apartan reproduktan sezonon. La verda ermitkolibro demetas unu ovon en konusa nesto pendanta sub granda folio, kutime super akvo. La kovado daŭras 17-18 tagojn, kaj la elnestiĝo daŭras pliajn 21 ĝis 23 tagojn.

## Referencoj 
* del Hoyo, J.; Elliot, A. & Sargatal, J. (editors). (1999). *Handbook of the Birds of the World. Volume 5*: Barn-Owls to Hummingbirds. Lynx Edicions. ISBN 8487334253
* ffrench, Richard; O'Neill, John Patton & Eckelberry, Don R. (1991): *A guide to the birds of Trinidad and Tobago* (2nd edition). Comstock Publishing, Ithaca, N.Y.. 
* Hilty, Steven L. (2003): *Birds of Venezuela*. Christopher Helm, London. 
* Salaman, Paul G.W.; Stiles, F. Gary; Bohórquez, Clara Isabel; Álvarez-R., Mauricio; Umaña, Ana María; Donegan, Thomas M. & Cuervo, Andrés M. (2002): New and noteworthy bird records from the east slope of the Andes of Colombia. *Caldasia* **24**(1): 157–189. PDF kompleta teksto
* Temeles, E.J.; Linhart, Y.B.; Masonjones, M. & Masonjones, H.D. (2002): The role of flower width in hummingbird bill length-flower length relationships. *Biotropica* **34**(1): 68–80.  PDF kompleta teksto

## Eksteraj ligiloj
* Filmetoj
* Green Hermit Photo Artikolo
* Fotaro de Verda ermitkolibro

Kategorio:Apodoformaj
Kategorio:Birdoj de Sudameriko
Kategorio:Birdoj de Kolombio
Kategorio:Birdoj de Peruo
Kategorio:Birdoj de Panamo
Kategorio:Birdoj de Kostariko
Kategorio:Birdoj de Ekvadoro
Kategorio:Birdoj de Venezuelo